Oꞌunüshi Jesús saaꞌumüin wane wutai kanüliasü Olivos süꞌütpaꞌasü Jerusalén.
Je shiasa mapa wattaꞌa maalü waneemüin kaꞌikat,
aleꞌejaashi nia Jerusalénmüin suluꞌumüin süpaatiase tü aꞌwaajüleekat Maleiwa.
Nüikkalaakalaka süpüla nikirajüinjatüin tü wayuukolüirua eekai süntüin nünainmüin.
Otta na karalouktamaajanakana je na fariseokana,
nantitkalaka joo wane jierü nünainmüin Jesús.
Nataꞌülüin shia süka sümaꞌüjaain nümaa wane wayuu nnojoikai suꞌwayuusein.
Nantirüin shia suꞌupala wayuu süpüshua
sümaa namüin nümüin Jesús:
—Ekirajüikalee,
antüna aaꞌulu jietkat tüü sünain amaꞌüjawaa nümaa wane wayuu nnojoikai suꞌwayuusein.
Je saashin tü nüshajakat Moisés,
ouktüinjatü süka aꞌinaꞌaluushin süka ipa wayuu eekai saaꞌinrüin makat aka tüü.
¿Jamüinjaꞌa eera pünüiki sooꞌopünaa tüü?
—namakalaka.
Müsü nanüiki nümüin shiiꞌiree niweetirüin wane pütchi kasalajanainjatkat nümüin natüma.
Otta Jesús,
ejepülaashi sünain ashajaa süka najapü sünain tü mmakat.
Je saaꞌu masütaajuin naya sünain asakiraa nia,
nüshaꞌwalaakalaka sünain nümüin wane pütchi namüin:
—Chi eekai maainjalain yaa jaꞌaka,
anashi niale palajachin sünain aꞌitaa —nümakalaka namüin.
Nejepülaakalaka Jesús nüchikua sünain ashajaa süka najapü sünain tü mmakat.
Sütüma tü nümakat Jesús,
oꞌunayaa müshii naya waneꞌewai nakua sünain nayain oꞌunüin palajanaleꞌeya na alatüinakana ouyase.
Je noꞌunapa napüshua,
niaꞌala neꞌe apütüüka Jesús sümaa tü jietkat yaa shaꞌwatüin nüꞌütpaꞌa.
Ashaꞌwalaa müshia Jesús sünain nümüin sümüin:
—¿Jalakuaishii jooluꞌu na wayuu aapüinjanaka pikii?
—nümakalaka sümüin.
—Ekirajüikalee,
nnojotsü jaralüin —sümakalaka.
—Akaajaa tayakai,
nnojolüinjatü pia taapüin ekii.
Anakaja puꞌunüle.
Otta jooluꞌu,
puuꞌulaa pümata suulia kaainjalaa —nümakalaka Jesús sümüin.